<classify> MADEREVA wa daladala katika Kituo cha Buza wilayani Temeke, wameiomba Halmashauri ya Manispaa ya Temeke kukifanyia matengenezo kituo cha daladala cha Buza kanisani ili kuwaepushia hasara na kero wanazopata hasa wakati wa mvua.Wakizungumza kwa nyakati tofauti, baadhi ya madereva hao walisema kutokana na uduni wa kituo hicho, wamekuwa wakipata kero kutokana na tope na maji katika vidimbwi mvua inaponyesha na kusababisha mashimo zaidi, hali inayowalazimisha baadhi kugeuzia magari yao nje ya kituo.Mwenyekiti wa Serikali ya Mtaa wa Amani katika kata ya Buza, Omary Katoto alisema baada ya kutumia nguvu za wananchi na wadau mbalimbali kuanzisha kituo hicho, wanaiomba halmashauri ya Manispaa ya Temeke kuunga mkono juhudi zao kwa kutengeneza kituo hicho japo kwa kiwango cha changarawe na kuweka sehemu za kupumzikia abiria.Hii stendi ikiimarishwa na kutengezwa vizuri, hata mapato ya na halmashauri yataongezeka maana magari yote yataingia na wafanyabiashara wataongeza mapato yao na kulipa ushuru na tozo mbalimbali za kisheria,alisema.Uchunguzi wa mwandishi umebaini kuwa awali kila gari ilikuwa ikilipiwa Sh 500 kwa kutumia kituo hicho, lakini kutokana na uduni ulipo sasa, hakuna makusanyo yoyote yanayofanyika, hivyo kuikosesha mapato halmashauri ya Manispaa ya Temeke.Naye mfanyabiashara wa bidhaa ndogondogo katika Kituo cha Buza, Mbaruku Daniel alisema wateja wamepungua kwa kuwa wateja wengi ni abiria katika kipindi hiki, wanashuka na kupanda kwenye magari nje ya kituo ili kukwepa matope, maji katika mashimo, hivyo biashara kudorora.Kwa upande wake, mmiliki wa Everest Super Market iliyopo nje ya kituo hicho, Julius Okelo, alisema kitendo cha daladala kugeuza nje hasa mbele ya biashara zao, husababisha usumbufu kwa wateja na wakati mwingine kuleta ajali kutokana na ufinyu wa eneo unaosababisha ugumu wa daladala kupishana na waenda kwa miguu na magari ya matumizi binafsi.Naye Husein Mlingo alisema ni shida kwa magari makubwa kupishana na kukwepa mashimo, hivyo kuwalazimu wakati mwingine baadhi ya magari kugeuzia nje ya stendi kituo hicho, au katika kituo kidogo cha Osama ambacho ni cha mwisho kabla ya kufika Buza Kanisani hali inayowagombanisha na abiria.  <topic>: KITAIFA 